শিশুদের এ আন্দোলনে রাজনৈতিক উদ্দেশ্য ছিল না। ছিলনা তা কোনো দল, সম্প্রদায়, গোষ্ঠী কিংবা ক্ষমতাসীন সরকারের বিরুদ্ধে। আন্দোলন ছিল মূলত সড়ক পরিবহন সেক্টরে আইনের শাসন প্রতিষ্ঠার দাবিতে। তাদের উত্থাপিত নয় দফা দাবির প্রতি দৃকপাত করলেই সে সত্যটি সহজেই ধরা পড়বে। প্রধান দাবি সড়ককে নিরাপদ করা। আর সে নিরাপদ সড়ক নিশ্চিত করতে হলে যেসব পদক্ষেপ নেয়া জরুরি, তাতে দেশের একটি মহলের গাত্রদাহ সৃষ্টি হওয়া স্বাভাবিক। যুগের পর যুগ আইনকে বৃদ্ধাঙ্গুলি দেখিয়ে যারা পরিবহন সেক্টরের মালিক-মোক্তার সেজে বসে আছেন, স্বার্থহানির আশঙ্কায় তারা যদি ক্রুদ্ধ হয়ে উঠেন তাতে অবাক হওয়ার কিছু নেই। আর সেজন্যই শিশুদের আন্দোলনের সময় ‘নিরাপত্তা’র অজুহাতে কোনো প্রকার ঘোষণা না দিয়ে গণপরিবহন বন্ধ করে দেয়ার ঘটনা অনেককেই বিস্মিত করেনি। কারণ কায়েমী স্বার্থবাদী গোষ্ঠী এ ধরণের ঘটনাই ঘটিয়ে থাকে। এই আন্দোলনের প্রতি পরিবহন মালিক-শ্রমিকদের ক্ষোভকে আমরা স্বাভাবিক হিসেবেই ধরে নিতে পারি। কারণ এতদিন তারা যে স্বেচ্ছাচারিতা চালিয়ে এসেছে, তার বিরুদ্ধে সংঘবদ্ধ প্রতিবাদ হয়নি। দেখা গেছে, কোথাও কোনো সড়ক দুর্ঘটনা ঘটলে স্থানীয়ভাবে প্রতিবাদ হয়েছে, গাড়ি ভাংচুর-পুড়িয়ে দেয়ার ঘটনা ঘটেছে। কিন্তু একটি দুর্ঘটনা ও তার প্রতিক্রিয়ায় দেশব্যাপী আন্দোলন গড়ে ওঠা এবারই প্রথম। আর সে আন্দোলন জনগণের দ্ব্যর্থহীন সমর্থন পাওয়ায় ওই মহলটির কপালে ভাঁজ পড়েছে। গোষ্ঠীস্বার্থ ক্ষুন্ন হওয়ার আশঙ্কায় মহলটি আন্দোলনের প্রতি সাধারণ মানুষকে ক্ষেপিয়ে তোলার জন্য অঘোষিত পরিবহন ধর্মঘটে চলে যায়। অবশ্য চারদিন বন্ধ রাখার পর ৬ আগস্ট সীমিত সংখ্যক গণপরিবহন রাস্তায় নামে। পরিবহন মালিক-শ্রমিকদের এ আচরণে এটা স্পষ্ট যে, তারা আইন-কানুন মানতে নারাজ। যে যেমন ইচ্ছা গাড়ি চালাবে, তাতে কে মরল, কে বাঁচল সেটা তাদের দেখার বিষয় নয়। সবচেয়ে বিস্ময়কর হলো, পরিবহন মালিক-শ্রমিকদের এই বেপরোয়া আচরণের প্রতি উচ্চ ক্ষমতাসম্পন্ন কিছু রাজনৈতিক নেতার মদত ছিল।